b'\n_START_ARTICLE_\nAfrikan taistelut (ensimm\xc3\xa4inen maailmansota)\n_START_SECTION_\nSaksan It\xc3\xa4-Afrikan taistelut ensimm\xc3\xa4isess\xc3\xa4 maailmansodassa\n_START_PARAGRAPH_\nSuursodan alkaessa Saksan It\xc3\xa4-Afrikan kuvern\xc3\xb6\xc3\xb6ri Heinrich Schnee m\xc3\xa4\xc3\xa4r\xc3\xa4si, ettei vihamielisiin toimiin ryhdytt\xc3\xa4isi. It\xc3\xa4-Afrikan joukkojen komentaja everstiluutnantti Lettow-Vorbeck kokosi kuitenkin joukkonsa taisteluun._NEWLINE_Sotatoimet alkoivat elokuussa 1914. 15. elokuuta Saksan joukot tulittivat Belgian Kongon kyli\xc3\xa4. 22. elokuuta Saksan sota-alue Tanganjikaj\xc3\xa4rvell\xc3\xa4 avasi tulen Albertvillen satamaan. Syyskuussa saksalaiset tekiv\xc3\xa4t sotaretki\xc3\xa4 brittil\xc3\xa4iseen It\xc3\xa4-Afrikkaan Keniaan ja Ugandaan. Lettow-Vorbek kokosi my\xc3\xb6s pienen laivaston Victoriaj\xc3\xa4rvelle. Britit l\xc3\xa4hettiv\xc3\xa4t tykkiveneit\xc3\xa4 rautateitse j\xc3\xa4rvelle ottamaan sen haltuunsa sek\xc3\xa4 kaksi prikaatia Intian armeijan joukkoja, joilla he yrittiv\xc3\xa4t maihinnousua Tangaan 2. marraskuuta 1914, mutta saksalaiset pys\xc3\xa4yttiv\xc3\xa4t joukot tarkalla tykkitulella, ja ne joutuivat vet\xc3\xa4ytym\xc3\xa4\xc3\xa4n kolmen p\xc3\xa4iv\xc3\xa4n kuluttua._NEWLINE_Vuonna 1915 brittil\xc3\xa4iset tykkiveneet ja kaksi Belgian alusta upottivat Tanganjikaj\xc3\xa4rvell\xc3\xa4 partioineen Hedwig von Wissmanin. Saksalainen Graf von G\xc3\xb6tzen j\xc3\xa4i kuitenkin hallitsemaan j\xc3\xa4rve\xc3\xa4, kunnes se upotettiin hy\xc3\xb6kk\xc3\xa4yksess\xc3\xa4 Ujijiin. Kevyt risteilij\xc3\xa4 SMS K\xc3\xb6nigsberg operoi Intian valtameren rannikolla, kunnes se upotettiin Rufijin suistoon hein\xc3\xa4kuussa 1915._NEWLINE_Horace Smith-Dorrien oli nimitetty brittien komentajaksi, mutta h\xc3\xa4n sai keuhkokuumeen Etel\xc3\xa4-Afrikassa ja h\xc3\xa4nen tilalleen nimitettiin kenraali Jan Smuts. Smutsilla oli komennossaan noin 13\xc2\xa0000 etel\xc3\xa4afrikkalaista, mukaan lukien buureja, brittej\xc3\xa4 ja rhodesialaisia sek\xc3\xa4 7000 intialaista ja afrikkalaista sotilasta. My\xc3\xb6s Lettow-Vorbeck oli saanut lis\xc3\xa4joukkoja ja h\xc3\xa4nell\xc3\xa4 oli 3500 saksalaista ja 1200 askaria. Smuts aloitti hy\xc3\xb6kk\xc3\xa4yksen maaliskuussa 1916 ja eteni p\xc3\xa4\xc3\xa4osin pohjoisesta Keniasta p\xc3\xa4in, saman aikaisesti merkitt\xc3\xa4v\xc3\xa4 Force Publiquen joukko eteni Belgian Kongosta kahtena kolonnana Victoriaj\xc3\xa4rven yli ja It\xc3\xa4-Afrikan hautavajoamaa pitkin. Toinen joukko eteni Nyasaj\xc3\xa4rven yli lounaasta. Osastot eiv\xc3\xa4t kohdanneet Lettow-Vorbeckia ja ne k\xc3\xa4rsiv\xc3\xa4t hirvitt\xc3\xa4v\xc3\xa4sti trooppisista taudeista. Saksalaiset per\xc3\xa4\xc3\xa4ntyiv\xc3\xa4t suurempien joukkojen edelt\xc3\xa4 ja syyskuuhun 1916 menness\xc3\xa4 Saksan rautatie Dar es Salaamista Ujijiin oli brittien hallinnassa. Belgian joukot kenraali Tombeurin komennossa valtasivat Saksan It\xc3\xa4-Afrikan p\xc3\xa4\xc3\xa4kaupungin Taboran._NEWLINE_Kun Lettow-Vorbeck oli saarrettu siirtomaan etel\xc3\xa4osaan, Smuts alkoi korvata joukkojaan afrikkalaisilla ja l\xc3\xa4hti tammikuussa 1917 Isoon-Britanniaan liitty\xc3\xa4kseen sotahallitukseen. Yritykset p\xc3\xa4\xc3\xa4tt\xc3\xa4\xc3\xa4 Lettow-Vorbeckin vastarinta ep\xc3\xa4onnistuivat. Kenraali Hoskins hy\xc3\xb6kk\xc3\xa4si hein\xc3\xa4kuussa 1917. Lettow-Vorbeckin joukot oli jaettu kolmeen ryhm\xc3\xa4\xc3\xa4n, joita kaksi pakeni, mutta Tafelin johtamat 5000 miest\xc3\xa4 joutuivat antautumaan. Saksalaiset saivat sidottua suuria m\xc3\xa4\xc3\xa4ri\xc3\xa4 brittijoukkoja. Mahiwan taistelussa lokakuussa 1917 he menettiv\xc3\xa4t sata miest\xc3\xa4 ja britit 1\xc2\xa0600._NEWLINE_Marraskuussa 1917 Lettow-Vorbeck p\xc3\xa4\xc3\xa4tti ylitt\xc3\xa4\xc3\xa4 rajan Portugalin Mosambikiin, jossa yritettiin saada t\xc3\xa4ydennyksi\xc3\xa4 valtaamalla varuskuntia. Joukot marssivat Mosambikissa yhdeks\xc3\xa4n kuukautta. T\xc3\xa4m\xc3\xa4n j\xc3\xa4lkeen armeija ylitti rajan Pohjois-Rhodesiaan. Kaksi p\xc3\xa4iv\xc3\xa4\xc3\xa4 rauhanteon j\xc3\xa4lkeen, 13. marraskuuta 1918, Saksan armeija poltti brittien evakuoiman Kasaman kaupungin. Seuraavana p\xc3\xa4iv\xc3\xa4n\xc3\xa4 Lettow-Vorbeck sai s\xc3\xa4hkeen aselevon solmimisesta ja marssi Abercorniin, jossa antautui 23. marraskuuta.'